Dôvodová správa
A. Všeobecná časť

[bookmark: _GoBack]Ministerstvo dopravy Slovenskej republiky podľa § 8 ods. 3 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov predkladá návrh vyhlášky Úradu pre územné plánovanie a výstavbu Slovenskej republiky, ktorou sa mení vyhláška Úradu pre územné plánovanie a výstavbu Slovenskej republiky
č. 59/2025 Z. z. o členení stavieb. Vyhláška zaviedla členenie stavieb na účely Stavebného zákona s cieľom jednotnosti postupov označovania stavieb, ktoré bude uplatňované pri navrhovaní stavieb, rovnako aj na účely procesov povoľovania a užívania stavieb podľa Stavebného zákona a ako sú používané aj v informačnom systéme Úradu pre územné plánovanie a výstavbu Slovenskej republiky.
Predmetom novelizácie vyhlášky je príloha. Z dôvodu systematizácie údajov a zosúladenia s praxou sa nahrádza celá tabuľka v prílohe novým znením, zodpovedajúcim navrhovanej úprave Stavebného zákona. 
Návrh vyhlášky nemá vplyvy na rozpočet verejnej správy, vplyvy na limit verejných výdavkov, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a vplyvy na manželstvo, rodičovstvo a rodinu.
Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a s medzinárodnými zmluvami, ktorými je Slovenská republika viazaná, ako aj s právom Európskej únie.











B. Osobitná časť

K čl. I.

Predmetom vyhlášky je zosúladenie začlenenia stavieb podľa stavebnotechnického vyhotovenia a podľa účelu ich využitia s navrhovanou úpravou Stavebného zákona, ktorý v oblasti odbornej terminológie precizuje definície a pojmy ako „pevné spojenie stavby so zemou“ a s tým súvisiaci „zmontovaný výrobok“. Definíciu „budovy“ ako pozemnej stavby zosúlaďuje s novou navrhovanou úpravou zákona o katastri nehnuteľností a precizuje sa definícia inžinierskej stavby, ktorá v doterajšej úprave chýbala. Do úpravy sa vrátil v minulosti zaužívaný pojem „pozemná stavba“ ako stavba, ktorá nie je inžinierskou stavbou a ani nespĺňa charakteristiku budovy. 
Rôzne konštrukcie, drobné stavby a výrobky sú vyradené z inžinierskych stavieb, keďže tam ani stavebnotechnicky nepatria a sú včlenené do skupiny pozemných stavieb. Ustanovuje sa pre ne nový číselný identifikačný kód stavby na účely členenia stavieb a ich následnú identifikáciu v informačnom systéme Úradu pre územné plánovanie a výstavbu Slovenskej republiky.

K čl. II

Navrhuje sa účinnosť vyhlášky 1. januára 2027, vzhľadom na účinnosť súvisiacich ustanovení novely  Stavebného zákona (tlač 1324).


